**Hongkongin lainsäädäntöneuvoston vuoden 2021 vaalit** (kiin.: 2021年香港立法會選舉; Jyutping: *2021 nin4 hoeng1 gong2 lap6 faat3 wui2 syun2 geoi2*, engl. *2021 Hong Kong Legislative Council election*) järjestettiin 19. joulukuuta ja niissä valittiin 90 edustajaa kaupungin lainsäädäntöneuvostoon (LegCo) seuraavaksi nelivuotiskaudeksi.

Vaalien järjestäminen ja niiden tulos herättivät laajaa arvostelua Hongkongin demokratian tilasta niin Hongkongissa kuin ulkomaillakin. Isoin muutos oli se, että vaalit olivat ensimmäiset, jotka pidettiin sen jälkeen, kun kaupungissa astui voimaan demokratiaa rajoittava kansallisen turvallisuuden laki.

Tausta ja vaalijärjestelmä
--------------------------

Hongkongissa osa LegCon edustajista valitaan suorilla kansanvaaleilla ja osa elinkeinoelämän sisäisten vaalien perusteella. Kansallisen turvallisuuden lain tultua voimaan suurin osa oppositiosta ei voi osallistua vaaleihin, koska nämä olivat joko vankilassa, maanpaossa tai eläköityneet politiikasta.

Kannustaakseen ihmisiä äänestämään Hongkongin metro poisti vaalipäivän ajaksi kaikki maksut ja lippuvaatimukset (pois lukien lentokentät). Myös kaupungin joukkoliikenteestä vastaavat bussi- ja raitiovaunuyhtiöt tekivät samoin.

Äänioikeus vaaleissa on sellaisilla 18-vuotiailla henkilöillä, joiden rekisteröity asuinpaikka on ollut Hongkongissa vähintään 3 vuotta ennen vaaleja. Äänestäjien tulee rekisteröityä voidakseen äänestää vaalipiirien kautta valittavien edustajien osalta. Myös yritysten tulee rekisteröityä, jotta ne voivat äänestää elinkeinoelämälle osoitettujen paikkojen osalta.

### Vaalien siirtäminen

Alkujaan vaalit oli tarkoitus pitää syyskuussa 2020. Hongkongin hallintojohtaja Carrie Lam ilmoitti 31. heinäkuuta 2020 käyttävänsä brittiläiseltä siirtomaa-ajalta Hongkongin peräisin olevia, kuvernöörille tarkoitettuja, hätälakeja siirtääkseen LegCo-vaaleja joulukuulle 2021. Viralliseksi syyksi mainittiin kaupungin koronaepidemia.

Vaalien siirtoa on kuitenkin pidetty ennen kaikkea kaupunginhallituksen yrityksenä uuvuttaa demokratiaa vaatineet aktivistit, tuomita nämä rikoksista ja estää näitä asettumasta ehdolle sekä pelata aikaa uuden vaalilain säätämiseksi.

Peking hyväksyi LegCon edustajien kauden pidentämisen siirrettyjen vaalien pitämiseen saakka elokuussa 2020.

### Uusi vaalilaki

Lokakuussa Hongkongin hallitus alkoi vaatia uskollisuuden valaa myös kaupungin lähiövaltuustojen edustajilta, mikä teki käytännössä tyhjäksi vuoden 2019 paikallisvaalien tuloksen, jossa demokratiamyönteiset puolueet ottivat murskavoiton: 72 % valtuutetuista joko erosi tai pakotettiin eroamaan. Valan vaatiminen on osa Hongkongin hallituksen ja Kiinan kommunistisen puolueen suunnitelma rajata poliittinen valta ainoastaan "patriooteille" eli kommunistisen puolueen hyväksymille ehdokkaille.

Uuden vaalilain mukaan LegCon edustajat valitaan kolmesta eri paikasta: maantieteellisistä vaalipiireistä, toiminnallisista vaalipiireistä ja vaalilautakunnan valinnoista. Yhteensä edustajia on siis 90. Näistä vain maantieteellisten vaalipiirien edustajian valintaan saavat vaikuttaa tavalliset kaupunkilaiset (20 paikkaa). Toiminnallisilla vaalipiireillä tarkoitetaan elinkeinoelämälle osoitettuja paikkoja (30 edustajaa). Vaalilautakunta, jonka puheenjohtajana toimii hallintojohtaja, valitsee loput edustajat omassa istunnossaan (40 edustajaa).

Tulokset
--------

|  | Maantieteelliset vaalipiirit | Toiminnalliset vaalipiirit | Vaalilautakunnan valitsemat |
| --- | --- | --- | --- |
| Puolue | Äänet | Osuus (%) | Paikat | Äänet | Osuus (%) | Paikat | Paikat |
| DAB | 680 563 | 51,43 | 10 | 8 150 | 12,04 | 4 | 5 |
| FTU | 192 235 | 14,53 | 3 | 771 | 1,14 | 2 | 3 |
| BPA | – | – | – | 5 341 | 7,89 | 5 | 2 |
| NPP | 150 118 | 11,35 | 2 | – | – | – | 3 |
| Liberaalit | – | – | – | 1 513 | 2,24 | 3 | 1 |
| HKFEW | – | – | – | 10 641 | 15,72 | 1 | 1 |
| FLU | – | – | – | 371 | 0,55 | 1 | 1 |
| Pyöreä pöytä | 40 009 | 3,02 | 1 | – | – | – | – |
| Professional Power | 38 214 | 2,89 | 1 | – | – | – | – |
| KWND | 36 840 | 2,78 | 1 | – | – | – | – |
| NP | 28 986 | 2,19 | 1 | – | – | – | – |
| NF | – | – | – | – | – | – | 1 |
| HKKGEPE | – | – | – | 2 533 | 3,74 | 0 | – |
| Sitoutumattomat (Pro-Peking) | 65 590 | 4,96 | 1 | 35 692 | 52,74 | 13 | 23 |
| Kolmas sivu | 4 066 | 0,31 | 0 | 1 400 | 2,07 | 1 | – |
| *Hyväksytyt äänet* | 1 323 185 | 67 680 |  |
| *Hylätyt / tyhjät äänet* | 27 495 | ? |
| *Annetut äänet* | 1 350 680 | ? |
| *Äänioikeutettuja* | 4 472 863 | 219 254 |
| Lähde: |

Vaaleja pidettiin Peking-myönteisen leirin totaalisena voittona, kun 82 paikkaa meni sille. Vain yhden kaikista valituista edustajista katsotaan olevan demokratia-myönteiseen leiriin kuuluvia. Äänestysaktiivisuus jäi ennätyksellisen alhaiseksi (30,2 %) ja syynä oli monien hongkongilaisten mukaan se, että omalla äänellä ei ole muutenkaan väliä.

Rekisteröityneitä äänestäjiä oli enemmän kuin aikaisemmin. Hylättyjä ääniä oli yhteensä 2,04 %, mikä on myös ennätyskorkea.

Reaktioita
----------

Hallintojohtaja Carrie Lam kommentoi alhaista äänestysprosenttia sanomalla, ettei Hongkong voi vain toteuttaa länsimaiden demokratiaa leikkaa-liimaa -tekniikalla.

EU:n ulkoasioista vastaava korkea edustaja, Josep Borrell, kutsui vaaleja "demokratian periaatteiden ja monipuoluejärjestelmän häpäisemiseksi" ja vaati vangittujen opposition edustajien vapauttamista.

Yhdysvaltain presidentti Joe Biden ilmaisi kantansa yhtymällä G7-maiden ja Five Eyes -ryhmän julkilausumaan, jossa ilmaistiin huoli demokraattisten osien heikkenemisestä Hongkongin vaalijärjestelmässä. Biden oli jo elokuussa 2021 allekirjoittanut lain, jonka nojalla hongkongilaiset saivat jäädä oleskelemaan, työskentelemään ja opiskelemaan Yhdysvaltoihin 18 kuukauden ajaksi automaattisesti.

Galleria
--------

* Juliste, joka kannustaa kansalaisia äänestämäänJuliste, joka kannustaa kansalaisia äänestämään
* Hallintojohtaja Carrie Lam äänestämässäHallintojohtaja Carrie Lam äänestämässä
* Vaalimainoksia Victorian alueellaVaalimainoksia Victorian alueella
* Äänestyspaikalle ohjeistava karttaÄänestyspaikalle ohjeistava kartta
* Ilmoitus ilmaisesta joukkoliikenteestä Hongkongin metrossa vaalipäivänäIlmoitus ilmaisesta joukkoliikenteestä Hongkongin metrossa vaalipäivänä

Lähteet
-------

1. 1 2 3  Hongkongissa käydään sunnuntaina ensimmäiset vaalit uudistusten jälkeen – oppositiopoliitikko: "Parlamentista tulee Pekingin kumileimasin" *Yle Uutiset*.  18.12.2021. Viitattu 10.1.2022.
2. ↑  Free MTR, tram and bus travel during 'patriots only' election as officials urge Hongkongers to vote *Hong Kong Free Press*.  10.12.2021. Viitattu 10.1.2022. (englanniksi)
3. ↑  Frequently Asked Questions  2022. Voter Registration. Viitattu 10.1.2022. (englanniksi)
4. ↑  Election Brief  2022. elections.gov.hk. Viitattu 10.1.2022. (englanniksi)
5. ↑  IFES Election Guide | Elections: Hong Kong Legislative Council 2021 *www.electionguide.org*. Viitattu 10.1.2022.
6. ↑  Concern as Hong Kong postpones elections for a year, citing Covid-19 *the Guardian*.  31.7.2020. Viitattu 10.1.2022. (englanniksi)
7. ↑  Shannon Tiezzi: Hong Kong’s Elections Were Already Rigged. Now They Won’t Happen. *thediplomat.com*. Viitattu 10.1.2022. (englanniksi)
8. ↑  Kelly Ho: Beijing decides current Hong Kong lawmakers can remain on until postponed election *Hong Kong Free Press*.  11.8.2020. Viitattu 10.1.2022. (englanniksi)
9. ↑  Kari Soo Lindberg: China Loyalty Oath Drives 72% of Hong Kong Councilors From Seats *BloombergQuint*. Viitattu 10.1.2022. (englanniksi)
10. ↑  Legislative Council General Election provisional voter turnout *info.gov.hk*.  20.12.2021. Viitattu 10.1.2022. (englanniksi)
11. ↑  Election Results  2022. elections.gov.hk. Viitattu 10.1.2022. (englanniksi)
12. ↑  Hong Kong: Pro-Beijing candidates sweep controversial LegCo election *BBC News*.  20.12.2021. Viitattu 10.1.2022. (englanniksi)
13. 1 2  Were Hong Kong's 'patriots only' elections a sham?  20.12.2021. Deutsche Welle. Viitattu 10.1.2022. (englanniksi)
14. ↑  Hong Kong: Statement by HR/VP Josep Borrell on the Legislative Council Election held on 19 December 2021  20.12.2021. European External Action Service. Viitattu 10.1.2022. (englanniksi)
15. ↑  Should US Get Tougher on China Over Hong Kong or Use Other Approach?  24.12.2021. Voice of America. Viitattu 10.1.2022. (englanniksi)
16. ↑  Biden grants ‘safe haven’ to Hongkongers in US amid China crackdown *the Guardian*.  5.8.2021. Viitattu 10.1.2022. (englanniksi)